Diari Oficial de la Generalitat Valenciana


Sumari del DOGV 7923, del 23-11-2016 (2016/9261)

RESOLUCIÓ de 23 de novembre de 2016, del director general de Política Lingüística i Gestió del Multilingüisme, per la qual s'aproven els criteris lingüístics d'aplicació a l'Administració de la Generalitat i els seus ens instrumentals.
-------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7923

Data del DOGV
:   23-11-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/9261


Data del document
:   23-11-2016

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

RESOLUCIÓ de 23 de novembre de 2016, del director general de Política Lingüística i Gestió del Multilingüisme, per la qual s'aproven els criteris lingüístics d'aplicació a l'Administració de la Generalitat i els seus ens instrumentals. [2016/9261]  
La Llei 4/1983, de 23 de novembre, d'ús i ensenyament del valencià, després de proclamar en l'article 7 que el valencià «com a llengua pròpia de la Comunitat Valenciana, ho és també de la Generalitat i de la seua Administració pública, de l'Administració local i de les altres corporacions i institucions públiques dependents d'aquelles», disposa en l'article 34 que «El Govern Valencià assumirà la direcció tècnica i la coordinació del procés d'ús i ensenyament del valencià assessorant totes les administracions públiques i particulars, i prenent les mesures que calguen per a fomentar l'ús i l'extensió del valencià».  
  
En aplicació de l'esmentada previsió, l'article 13.o del Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, atribueix a la Direcció General de Política Lingüística i Gestió del Multilingüisme les funcions en matèria de política lingüística i, en concret, «establir, d'acord amb les normes de l'Acadèmia Valenciana de la Llengua, els criteris d'usos lingüístics institucionals de les llengües oficials».  
Amb la finalitat de donar compliment a l'esmentada previsió, mitjançant aquesta resolució s'aproven uns criteris lingüístics que tenen per objectiu, d'una banda, acompanyar qualsevol persona interessada a escriure acuradament en valencià en l'assoliment d'una bona competència lingüística. I de l'altra, si bé aquests criteris són obligatoris per a l'Administració de la Generalitat i els ens que en depenen, posar-los a disposició del conjunt de les administracions públiques que duen a terme la seua activitat a la nostra comunitat autònoma.  
En el procés d'elaboració d'aquests criteris, pensats perquè esdevinguen una eina funcional i pràctica que permeta avançar cap a l'excel·lència en la comunicació, en el tracte i en el servei a la ciutadania valenciana del segle XXI, han participat tècnics lingüístics d'institucions públiques valencianes municipals, provincials, universitàries i d'autogovern. Igualment, han comptat amb l'informe de l'Acadèmia Valenciana de la Llengua, emés en data 13 de setembre de 2016, sobre l'adequació de la proposta resultant a la normativa gramatical de la institució de referència.  
Per tot això, d'acord amb els preceptes citats, aquesta direcció general resol:  
  
Primer. Criteris lingüístics  
Aprovar els Criteris lingüístics de l'Administració de la Generalitat, que figuren en la pàgina web de la Conselleria d'Educació, Investigació, Cultura i Esport. Direcció General de Política Lingüística i Gestió del Multilingüisme:   
http://www.ceice.gva.es/va/web/dgplgm/politica-linguistica  
  
Segon. Àmbit d'aplicació  
Aquesta resolució és aplicable a l'Administració de la Generalitat i al seu sector públic instrumental, previst en l'article 2.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
Contra aquesta resolució, que no posa fi a la via administrativa, es pot interposar un recurs d'alçada davant de la Secretaria Autonòmica d'Educació i Investigació, en el termini d'un mes comptat des de l'endemà de la publicació en el Diari Oficial de la Generalitat Valenciana, d'acord amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 23 de novembre de 2016. El director general de Política Lingüística i Gestió del Multilingüisme: Rubén Trenzano Juan.